Παιδιά μου σας χαιρετώ και πάλι,

Από το κεφάλαιο αυτό ,στον τρίτο κύκλο εργασιών ,σας παρακαλώ όπως απαντήσετε στις πιο κάτω ερωτήσεις στο πλαίσιο της επανάληψης και να διαβάσετε καλά το τις εθνικές γαίες και την εκμετάλλευση των ορυχείων σελ.23 έως 26, ακολούθως να αναλύσετε τον πιο κάτω πίνακα λαμβάνοντας υπόψη τις ιστορικές σας γνώσεις σας όπως αναγράφετε και στη διατύπωση της πηγής . Μέχρι τη Δευτέρα 30.3.2020 .

Σας ευχαριστώ πολύ καλό κουράγιο, υγεία και υπομονή και καλό σας Σαββατοκύριακο καλά μου παιδιά !

**Ερωτήσεις:**

1. Να δώσετε το περιεχόμενο του όρου «Εθνικές γαίες». Πώς μπορούσαν να αξιοποιηθούν και ποια η έκταση τους;
2. Να δικαιολογήσετε τη φράση: « Η διανομή των εθνικών γαιών, αν και αποτελούσε γενική επιθυμία , συναντούσε πολλά προβλήματα στην πράξη».
3. Να παρουσιάσετε τα αίτια και τις συνέπειες του πολυτεμαχισμού των «εθνικών γαιών».
4. Πότε και πώς αντιμετωπίστηκε οριστικά το πρόβλημα των «εθνικών γαιών»;

# ΠΗΓΗ 1

## Εκµετάλλευση του ορυκτού πλούτου

Από τον ορυκτό πλούτο της χώρας είχε αξιοποιηθεί ως τα µέσα του αιώνα (σηµ: 19ου αιώνα) κυρίως η σµύριδα της Νάξου ,που αποτελούσε εξαγώγιµο προϊόν. Με το νόµο ΣΒ΄ της 18ηςΙουλίου 1852, η εκµετάλλευση των ορυχείων είχε δοθεί ύστερα από δηµοπρασία στον Άγγλο Ρίτσαρντ Άµποτ µε ευνοϊκούς όρους για το δηµόσιο. Η παραγωγή σµύριδα έφθασε το 1856 τις 40.000 καντάρια, ενώ το 1859 η εξαγωγή της απέφερε 256.424 δρχ.

...........................................................................................................................

Για την προώθηση της αξιοποιήσεως του ορυκτού πλούτου της χώρας είχαν γίνει τότε ειδικές µελέτες. Στα 1859 για παράδειγµα µια µελέτη του Γερµανού Έντουαρντ Χάιντερ για τη «γη της Σαντορίνης» µεταφράστηκε από τα γερµανικά στα γαλλικά και τυπώθηκε από την ελληνική κυβέρνηση για να προβληθούν οι ιδιότητές της για χρήση σε υδραυλικά έργα.

...........................................................................................................................

Μια θετική προσπάθεια για την άρση των εµποδίων στον τοµέα ορισµένων βιοµηχανικών υλών σηµειώθηκε το 1867 µε την ψήφιση του νόµου «περί µεταλλείων και ορυκτών». Ο νόµος εκείνος σκοπός είχε να ενθαρρύνει τις ξένες επενδύσεις και να στρέψει την εγχώρια αποταµίευση στην εκµετάλλευση του πλούτου της ελληνικής γης. Πραγµατικά µέσα σε λίγα χρόνια από την ψήφιση του νόµου σηµειώθηκε ένας πρωτοφανής για τα ελληνικά χρόνια πυρετός για την έρευνα και εκµετάλλευση του ελληνικού υπεδάφους. Όπως γράφει το τότε τµηµατάρχης της ∆ηµόσιας Οικονοµίας του Υπουργείου Εσωτερικών Α. Μανσόλας, «η µεταλλευτική βιοµηχανία εξήγειρε την δραστηριότητα και την κερδοσκοπική των πολιτών τάση, πανταχού δε σχεδόν της Ελλάδος περιέτρεχον τα όρη και τας κοιλάδας προς ανίχνευσιν του υπό την επιφάνειαν αυτών, κατά την ιδέαν των απλουστέρων, υποκρυπτοµένου πλούτου, εξ ου ωνειροπωλούντο αµύθητα κέρδη». Από το 1867 ως το 1875 υποβλήθησαν στο υπουργείο Εσωτερικών 1.086 αιτήσεις για την παραχώρηση µεταλλείων και ορυχείων εκτάσεως εκατοµµυρίων στρεµµάτων. Από τις αιτήσεις αυτές εγκρίθηκαν 359, αλλά σε 40 από αυτές ενεργήθηκαν σχετικές έρευνες, και στα τέλη του 1875 παρέµειναν σε λειτουργία µόνο 9.

Ιστορία του Ελληνικού Έθνους, τόµος ΙΓ΄, σσ. 180-181, 312

# ΠΗΓΗ 2

∆ια του Β.∆. της 22 Οκτωβρίου 1881 συνεστάθη ανώνυµος «Ελληνική εταιρία των µαρµάρων της Πάρου» µε µετοχικόν κεφάλαιον εκ 3.500.000 δρχ. ν. εις χρυσόν προς καλλιέργειαν των λατοµείων των λευκών µαρµάρων της Πάρου.

...........................................................................................................................

Εν Πεντέλη σήµερον εξορύττονται µάρµαρα ... Περί τα τέλη του 1882 συνεστάθη εις τα περίχωρα των Αθηνών εργοστάσιον, όπερ κατεργάζεται, σχίζει και στιλβώνει το µάρµαρον λίαν επιτυχώς και καταγινόµενον κυρίως εις τα τη επιπλοποία χρήσιµα µάρµαρα, ανάλογα δε πράττει, κυρίως όµως δια οικοδοµάς, έτερον µηχναικόν µαρµαρουργείον παρά τον Ιλισσόν.

Α. Ν. Βερναρδάκη, Περί του εν Ελλάδι Εµπορίου, σσ. 59, 61

# ΠΗΓΗ 3

Παρουσιάζεται παρακάτω ο κατάλογος των ελληνικών µεταλλευτικών επιχειρήσεων που υπήρχαν και διαλύθηκαν, και των επιχειρήσεων που δηµιουργήθηκαν στη θέση τους από ξένους κεφαλαιούχους (ή µε σηµαντική συµµετοχή ξένων κεφαλαίων) κατά τη δεκαετία του 1880.

|  |  |  |  |
| --- | --- | --- | --- |
| **Έτος ίδρυσης**  | **Ελληνικές εταιρείες**  | **Έτος ίδρυσης**  | **Ξένες εταιρείες**  |
|  1869  | «Περικλής» (µόλυβδος Λαύριο, κεφ.: 3 εκατ. δρχ).  |  1875  | Γαλλική Εταιρεία Λαυρίου (Ι. Β. Σερπιέρη, έδρα: Παρίσι, κεφ. 16,3 εκατ. φρ. Ο «Περικλής» αγοράστηκε το 1879)  |
|  1869  | «Ελληνική Μεταλλευτική Εταιρεία» (σίδηρος, Σέριφος, κεφ.: 3 εκατ. δρχ.)  |  1880  | Γαλλική εταιρεία «Σέριφος-Σπηλιαζέζα» (Ι. Β. Σερπιέρη)  |
|   |   |  1887  | (δεύτερη εταιρεία) Γαλλική εταιρεία «Βιάρ-Σγούτας-Ντυφούρ» (σίδηρος, Σέριφος, έδρα: Αθήνα)  |
|  1872  | «Σούνιον (Λ. Ράλλη και Ν. Μελετόπουλου, µόλυβδος, Σούνιο, κεφ.: 1,4 εκατ. δρχ.)  |  1881/82  |  Γαλλική εταιρεία «Σούνιον» (έδρα: Παρίσι, κεφ.: 4 εκατ. φρ.)  |
|  1868  | Ελληνική εταιρεία (;) για την εκµετάλλευση του µολύβδου της Μήλου. ∆ιαλύεται το 1870  |  1882/83  | Γαλλική εταιρεία «Σερπιέρης-∆επιάν-Αργυρόπουλος», µόλυβδος, Μήλος  |
|  1872  |  «Κάρυστος»  |  1882  | Γαλλική εταιρεία «Σίφνος Εύβοια» (άλλοτε και «Σίφνος-Κάρυστος»), µόλυβδος, κεφ:. 1,5 εκατ. φρ., έδρα: Παρίσι  |
|  1872  |  «Αντίπαρος»  |  1880  | Ελληνο-αγγλική εταιρεία «D. Swan & Co», καλαµίνα, Αντίπαρος  |
|   |   |  1884  | Άλλο κοίτασµα καλαµίνας στην Αντίπαρο ανήκει στον Ι. Β. Σερπίέρη  |
| **Τέλος στον τοµέα των λατοµείων έχουµε**  |
|  1857  |  Ελληνική Εταιρεία των Παρίων Μαρµάρων  |  1880  | «Εταιρεία των Παρίων Μαρµάρων» (Γεν. Πιστωτική Τράπεζα + Banque Francoégyptienne)  |

Χ. Αγριαντώνη, Οι απαρχές της εκβιοµηχάνισης στην Ελλάδα τον 19ο αιώνα. Ιστορικό αρχείο, Εµπορική Τράπεζα της Ελλάδος, Αθήνα 1986, σσ. 260-261

Λαµβάνοντας υπόψη το κείµενο του βιβλίου σας και το περιεχόµενο των παραπάνω πηγών, να παρουσιάσετε τις ενέργειες των ελληνικών κυβερνήσεων προς ενθάρρυνση των επενδύσεων για την εκµετάλλευση του ελληνικού υπεδάφους.